Amund Venger peker i Nationen 4. august på flere områder hvor Sp må forsterke innsatsen og oppnå resultater i en ny fireårsperiode for den rød-grønne regjeringen. Det er områder som inntekt i landbruket, importvern, rovdyr, eiendoms- og næringspolitikk og skatt.
Jeg er selvfølgelig enig i at dette er saker som må stå høyt på Sps prioriteringsliste i kommende Soria Moria II-forhandlinger. Og Venger og velgerne vet godt at Sps styrke etter valget vil ha avgjørende betydning for vår gjennomslagskraft. Ja, et sterkere Senterparti i ei rød-grønn regjering er den beste garantien for et aktivt og variert landbruk i hele landet.
Når Venger velger å bruke «skrytepavene i Oslo» som overskrift på sitt innlegg, lever jeg godt med det. Alle regjeringer legger fram sine politiske regnskap jevnlig, i et forsøk på å vise velgerne hva som er oppnådd og gjennomført. Og dette kaller presse og kritikere jevnlig for «skrytelister». Og når sannheten blir oppfattet som skryt, ja, da må vi nå ha oppnådd noe!
Når vi «skryter», er det også fordi vi mener vi har noe å «skryte» av. Om inntektsmålet i Soria Moria skriver Venger for eksempel at «sikre utøverne i landbruket inntektsutvikling og sosiale vilkår på linje med andre grupper». Det er samme formulering som den forrige regjering hadde, og betyr samme prosentvise inntektsutvikling. Når han mener det, bør Venger være meget positivt overrasket over at vi faktisk har levert grunnlag for tilnærmet lik KRONEVEKST som andre grupper, i en periode med sterk kostnadsvekst i jordbruket. Forrige regjering klarte ikke å levere positiv inntektsutvikling i det hele tatt.
Det er neppe mange som er i tvil om hvilket parti i regjeringen som har drevet resultatene fram. Og, som sagt, våre muligheter til å levere enda bedre resultater vil selvsagt henge sammen med den styrken Sp får etter valget.
Vi vil styrke inntektsmulighetene i jordbruket ytterligere,, inntektsgapet i forhold til andre grupper må reduseres og på sikt tettes! Vi vil også styrke miljø- og klimaarbeidet og bidra til at landbruket blir en del av løsningen. Vi vil styrke eiendomsretten og næringspolitikken gjennom forbedringer i skatteopplegget, og vi vil styrke innovasjonsaktiviteten i hele verdikjeden i landbrukssektoren.
Dette vil kreve kamp, hardt arbeid og godt samarbeid. Og det vil kreve kompromiss og prioritering. Selv om Sp skulle få rent flertall, vil det være behov for å prioritere i en politisk og økonomisk virkelighet. Det er bare Frp som feilaktig prøver å fortelle velgerne at «ja til alt» er mulig politikk. Gjennom å kommunisere hva vi har fått til, og hvor vi vil videre, vil vi vise at det nytter å stemme på Senterpartiet for de som vil norsk landbruk og norske bygder vel. Jeg regner med at Amund Venger er med på laget!